白龍窟汎舟寄天台學道者
作者：常建
朝代：唐

paragraphs: 夕映翠山深，餘暉在龍窟。
扁舟滄浪意，澹澹花影沒。
西浮入天色，南望對雲闕。
因憶莓苔峰，初陽濯玄髮。
泉蘿兩幽映，松鶴間清越。
碧海瑩子神，玉膏澤人骨。
忽然爲枯木，微興遂如兀。
應寂中有天，明心外無物。
環迴從所汎，夜靜猶不歇。
澹然意無限，身與波上月。